Foto: Index, FAH



MILAN BANDIĆ i stranka Bandić Milan 365, koja uz još 13 stranaka čini Koaliciju rada i solidarnosti izborne rezultate čekaju u Praškoj 5, adresi tek tri broja daljoj od sjedišta stranke koje se nalazi na broju 2.



Zagrebački gradonačelnik i prvi na listi Koalicije rada i solidarnosti za II. izbornu jedinicu glasao je na biračkom mjestu u Njegoševoj ulici, odmah nakon otvaranja birališta u 7 sati. Tom je prilikom izjavio kako 8. studeni treba biti istinski praznik demokracije.

> IZBORNA NOĆ UŽIVO Izlazne ankete: HDZ-ovoj i SDP-ovoj koaliciji 56 mandata, MOST-u čak 18!



Više od 3.7 milijuna birača danas je imalo priliku svojim glasom odlučiti tko će odlučivati o budućnosti zemlje naredne četiri godine.

Tijek izborne noći pratite na Indexu:

0:39 Bandićeva ekipa u stožeru vidljivo je umorna. Sandra Perković i Anita Zelić već su otišle iz stožera. Milan Bandić i dalje gleda rezultate, ali stalno govori kako je vrijeme da se krene. Sutra ipak treba delati.

0:25 Bandić već neko vrijeme šuti i gleda televiziju na kojoj se vrte izborni rezultati. Na pitanje zašto nema muzike i zašto ne slave rekao je kako su oni i bez muzike veseli.



"Pa imamo mi njihovu muziku", rekao je Bandić gledajući prijenos iz stožera drugih stranaka.

0:19 "MOST će se raspasti. Tamo ima puno mostića, svaki ima svoje interese i svoja područja, lako je moguće da će se raspasti. A mi bi se mogli spojiti s drugim koalicijama i strankama, ustvari s pametnim ljudima, jer ako se skupi nas grupa pametnih mogli bi za deset godina izvući ovu Hrvatsku", rekao je Bandić.

0:11 "Ja bih stvarno htjela ući u Sabor da se konačno čuje glas naših sportaša i naših problema", rekla je Perković.

23:40 Sandra Perković, vrlo vjerojatno buduća saborska zastupnica, sa svojim se društvom zatvorila u posebnu prostoriju i zasad ne daje izjave.

23:39 Ljubo Jurčić tvrdi da je druga opcija i Anita Zelić. Uglavnom su u Bandićevoj koaliciji zadovoljni rezultatima.



"Ako smo sada ušli u Sabor znači da na idućim izborima imamo velike šanse biti još bolji. I sada ćemo kroz rad Sabora provlačiti svoju politike stranke, tj. koalicije. Meni nije žao što ne idem u Sabor. Ja sam odradio dva mandata i više mi se ne sjedi u klupu, ne bih sam bio zadovoljan takvim životom", rekao je Ljubo Jurčić.

23:22 Bandić je razočaran što nisu došli članovi iz Velike Gorice, oni navodno tamo slave.

23:11 Milan Bandić rekao je da će Sandra Perković biti zastupnica u Saboru. Izljubio ju je uz tepanje "moja zastupnica". Izrezao je cijelu tortu, no nije ju htio jesti. Odlučio je radije nešto popiti te otići na zrak. Reporteri s terena tvrde da nije baš dobre volje.

22:41 "Mislim da Bandić ima razloga za zadovoljstvo jer je izašao na nacionalnu razinu, ima mjesto u Saboru. On je napravio dobar štos što je na liste stavio jake kandidate", rekao je Božo Skoko.

22:39 "Netko se veseli više, neko manje, vesele se najviše oni koji nisu dobili. Njima je najlakše. Drago mi je da je prepoznat rad i solidarnost i da će rad i solidarnost biti u Saboru. Sutra je novi radni dan, i ovi ljudi koji stoje sa mnom ovdje, želim im se zahvaliti, i zahvaljujem se svima onima koji su na praznik demokracije izašli na izbore. I onih 40 posto koji nisu izašli su također izašli na izbore jer su se složili s ovim drugima.



Nisam ni sa kim razgovarao, ali razgovarat treba. Hrvatskoj trebaju svi koji su nešto u životu napravili, koji su nešto složili, Hrvatskoj trebaju stručni i odgovorni ljudi koji mogu pomoći zemlji da izađe iz gospodarskog limba. Hrvatskoj treba zajedništva.



Najbolje bi bilo da se dogodi velika koalicija, ali za to nema šanse. To se sigurno neće dogoditi, iako bi to bilo najbolje. Treba povući bolne rezove i izgubiti izbore, a to nijedna od dvije opcije ne želi. Da su to povukli, izgubili bi izbore, ali bi napravili nešto za Hrvatsku. A mi idemo delati ujutro", rekao je Bandić.

22:25 Dok u ostalim stožerima vlada veselje i glazba, u Bandićevom ništa od toga. Milana Bandića još nema, a Ivica Lovrić komandira - "Neka bude mirno, neka ne bude pjesme. Ovo treba biti dostojanstveno."

22:00 Nakon 14 posto obrađenih biračkih mjesta stranka Bandić Milan 365 dobiva 2 mandata.

21:46 U prvoj i sedmoj jedinici Bandić ima dva mandata. Komentirao je to Ljubo Jurčić.



"Naravno da su očekivanja velika, mi smo procjenjivali da bismo mogli dobiti 8 mandata, ali smo računali i da možemo dobiti nula. Naša nada postoji još za dvije jedinice.



Većina naših ljudi nisu isključivo fokusirani na mandate, mi smo se okupili zbog nezadovoljstva postojećom politikom. Napravili smo plan i program kako mijenjati politiku. Koalirali bismo s onima koji bi poštovali naše interese. Podjednako smo daleko od SDP-a i HDZ-a", rekao je Ljubo Jurčić.

21:31 Direktor izborne kampanje Koalicije rada i solidarnosti Ivica Lovrić istaknuo je u izbornom stožeru kako očekuju da nakon ovog izbornog dana hrvatska politička demokratska scene više nikada neće biti ista te poručio da su "zapuhali novi vjetrovi".



"Zapuhali su novi vjetrovi, pojavile su se nove političke opcije koje će se tek etablirati na hrvatskoj političkoj sceni", poručio je Lovrić. Rekao je kako misli da je veliki pomak i što je prvi put na parlamentarnim izborima bilo preferencijalno glasovanje. "Mi koji to zastupamo nećemo na tome stati i nećemo se zaustaviti barem dok 50 posto zastupnika u Hrvatskom saboru ne budemo birali preferencijalnim glasovanjem", istaknuo je.



Vezano za eventualnu buduću poslijeizbornu suradnju s jednom od dviju koalicija koje su po anketama osvojile najviše mandata, Lovrić je istaknuo da prije konačnih rezultata ne treba ništa govoriti. Poručio je da su njihovi koalicijski partneri građani Republike Hrvatske "prije izbora, za vrijeme izbora i poslije izbora".



Na upit kome bi se Koalicija rada i solidarnosti priklonila kako ne bi došlo do ponavljanja izbora, Lovrić je rekao da u ovom trenutku ne bi o tome govorio.



"Međutim i ponavljanje izbora je demokratska kategorija. Doduše rijetka, ali i to je demokratska kategorija", istaknuo je Lovrić.



Dodao je da im podaci s terena najavljuju da je realno očekivati i više od dva saborska mandata, iako su i s dva mandata kako je rekao, "vrlo, vrlo zadovoljni".



"Zadovoljni smo rezultatima i zahvaljujemo građanima i čestitamo im što su u velikom broju izišli na birališta. Bio je prekrasan dan, festival demokracije", poručio je Lovrić.



U izbornom stožeru Koalicije rada i solidarnosti okupili su se predstavnici 14 stranaka te koalicije, ali predsjednik stranke, zagrebački gradonačelnik Milan Bandić do 21 sat nije stigao. U stožeru je i dalje mirno, nema veselja, a svi okupljeni počašćeni su pićem, kokicama, krafnama, kroasanima...

21:24 U Bandićev stožer stigao je Drele. Atmosfera je time konačno nešto življa.

21:20 U Bandićevom stožeru dosadno je čak i novinarima. U šali pričaju kako bi radije bili u ORaH-ovom stožeru, ako tamo ima marihuane.

Tekst se nastavlja ispod oglasa

21:13 U drugoj izbornoj jedinici Bandić je dobio 1 mandat. Isti broj mandata dobio je i u VI. izbornoj jedinici.

20:57 Kaos s akreditacijama i dalje ne prestaje, čak se i Sandra Perković odlučila umiješati i pokušati napraviti reda.



Ljudi donose pive s kioska s trga, žale se da vino ne valja.



Osjeća se lagani zamor, no prisutni i dalje nisu sasvim nezadovoljni rezultatom.

20:45 U Bandićevom stožeru i dalje su glavni problem akreditacije. Krenule su prijetnje onih koje na vratima ne puštaju u stožer, prijeti se medijima i naslovnicama.



Lovrić je pokušaj sviranja glazbe nazvao pokušajem namještanja i diverzije. Kod njega je dobro vidljiva nervoza.



Stiglo je vino i mandarine, no i dalje je grobna tišina u iščekivanju Bandića.

20:30 Potpredsjednica stranke Bandić Milan 365 - Stranka rada i solidarnosti, Jelena Pavičić Vukičević, komentirajući rezultate izlaznih anketa nakon zatvaranja birališta, po kojima Koalicija rada i solidarnosti osvaja dva saborska mandata, poručila je da očekuju i više od dva mandata, koji će im omogućiti osnivanje Kluba u Hrvatskom saboru.



Na upit je li zadovoljna rezultatima izlazne ankete o osvojenih dva mandata, Pavičić Vukičević je izjavila kako su zadovoljni činjenicom da su kroz sedam mjeseca, od kada je osnovana stranka Bandić Milan, na kvalitetan način pokrili sve izborne jedinice i ponudili građanima kvalitetan izborni program.



"Ovo su samo izlazne ankete, očekujemo da ćemo do konca izborne noći ostvariti još koji mandat i da ćemo u Hrvatskom saboru imati svoj Klub, a to je zapravo i garancija da se naš izborni program može i ostvariti", istaknula je.



Na pitanje kome bi se Koalicija rada i solidarnosti mogla prikloniti - lijevoj ili desnoj koaliciji, koje su po izlaznim anketama osvojile podjednaki broj mandata, Pavičić Vukičević je rekla da oni na taj način ne razmišljaju.



"Mi smo, kao što to gradonačelnik Zagreba Milan Bandić vrlo često kaže, u permanentnoj koaliciji s našim sugrađanima, a tako ćemo to i nastaviti", dodala je.



Na novinarsku tvrdnju kako to znači da još "neće otkriti karte", Pavičić Vukičević je rekla da nije riječ o otkrivanju karata već se radi o interesima svih građana u Hrvatskoj.



"Neke stvari se doista treba mijenjati. Možemo više, možemo bolje u ovoj zemlji i krajnje je vrijeme da se počnemo ponašati odgovorno i da počnemo raditi na dobrobit svih naših sugrađana, a da s druge strane, budemo jedni prema drugima i solidarni", istaknula je Jelena Pavičić Vukičević.



Rekla je da se u ovom trenutku ne opterećuju kome će od dvije vodeće koalicije dati potporu, jer su njihovi ciljevi bili više vezani uz prezentnost njihove politike u javnosti, odnosno pokušaja da sve one dobre stvari koje rade u gradu Zagrebu već sutra mogu raditi u cijeloj zemlji, a to je cijela njihova socijalna i obrazovna politika.



U stožer Koalicije rada i solidarnosti u Praškoj ulici još uvijek nije stigao predsjednik stranke Bandić Milan, zagrebački gradonačelnik Bandić.

20:17 Oko stotinjak ljudi nalazi se ispred i unutar Bandićevog stožera. Alkohola nema, kao niti muzike. Jedan je čovjek pokušao zasvirati, no Lovrić ga je istjerao uz riječi "Ma kakvo sviranje, ovdje je televizija, nema sviranja!".



Pojavilo se još ljudi s akreditacijama ispisanima rukom, no takve ne puštaju u stožer. Ukoliko netko nije bio na prvotnom popisu, sada ne može nikako ući.

20:10 U Bandićevom stožeru i dalje grobna tišina. Jedu se kokice i kesteni. Većina prisutnih stoji ispred stožera, puše i opuštaju se.

19:58 "Pratila sam rezultate Bandića s istom pažnjom kao i sve ostale. Rezultat HDZ-a i SDP-a je zanimljiv, nismo to još imali i zapravo pokazuje raspoloženje javnosti", rekla je Švaljek.

19:47 Stožer se ponovno ispraznio, ljudi se šeću uokolo, u stožeru stranke koje "uvijek dela" trenutno samo novinari rade. Atmosfera liči onoj na komemoracijama, više se čuje buka tramvaja i prolaznika nego bilo što drugo.

19:45 Šef kampanje Ivica Lovrić zadovoljan je s dva mandata.



"Zadovoljni smo postojećim brojem od dva mandata, no vidjet ćemo, možda bude još bolje. Bandić je ciljao i na premijersko mjesto, pa može to i s dva mandata, zakaj ne. Što se tiče koaliranja, mi smo od početka govorili da su jedina koalicija koja nam pada na pamet građani Hrvatske", rekao je Lovrić te citirao Bandića - "U kampanji se uvijek najviše laže pa ćemo vidjeti tko će što na kraju još reći i obećati".

19:24 "Zadovoljni smo, sve je prema našim očekivanjima, nastali smo tek prije pet mjeseci", rekao je Ivica Lovrić na 2 osvojena mandata.

19:23 U Bandićevom stožeru i dalje poluprazno, prostor ispunjavaju novinari, lagano nervozni zato jer nema wirelessa. Komentiraju da Bandić dosad nije bio tako strog i pomalo škrt.



Od sportaša zasad je tu samo Sandra Perković. Ispred stožera skupljaju se danski turisti, gledaju što se događa.

19:18 "Mi očekujemo da ćemo do konca izbornog dana skupiti još glasova i mandata, nadamo se svome klubu u Saboru, kako bismo na najbolji način mogli predstavljati populaciju i realizaciju našeg programa.



Mi ni u kojem trenutku nismo bili zaokupljeni procjenama sastavljanja Vlade, nama je bitno da imamo mogućnost sve one dobre stvari koje smo radili u Zagrebu raditi i u Hrvatskoj", rekla je Jelena Pavičić Vukičević

19:00 U Bandićevom stožeru počeli su se okupljati ljudi iz stranke. Došao je pročelnik gradskog odjela za sport i Jelena Pavičić Vukičević, potpredsjednica stranke.



Došao je Ljubo Jurčić, on i kolege gledaju Al Jazeeru. Vratar na ulazu u stožer dobro pazi na red, nikoga ne pušta bez akreditacije. Nije pustio niti Sandru Perković koja je upravo došla.

18:52: U stožeru se trenutno ništa ne događa, prostor djeluje pusto, ljudi još nema. Prostorom dominiraju novinari. Program će voditi Petar Vlahov.

18:45 Stožer Koalicije rada i solidarnosti nalazi se u Praškoj 5, u blizini sjedišta stranke. Čelnika stranke Milana Bandića očekuje se iza 21 sat. Planiramo je da izborni stožer Koalicije rada i solidarnosti ispuni između 400 i 500 gostiju.

> TIJEK IZBORNE NOĆI PRATITE NA INDEXU!



> Uživo iz HDZ-ovog stožera



> Uživo iz stožera MOST-a



> Analitičari: Izlazne ankete su prilično točne ako se naprave dobro, iako nisu savršene

Milan Bandić na ovim izborima visoko puca. Kako je rekao prije tjedan dana, ne zanima ga niti jedno ministarsko mjesto u Vladi niti saborski mandat, već isključivo čelno mjesto u Hrvatskoj.



Kako bi si pojačao šanse da do te fotelje i dođe, zagrebački je gradonačelnik tjedan dana prije izbora snizio cijene ZET-a, parkinga, vode i čistoće.



Šef stranke već je odredio ministarska mjesta u svojoj "koalicijskoj Vladi". Među njima su Slavko Kojić, kojemu je namijenio dužnost ministra financija, ministar unutarnjih poslova bio bi Marjan Tomurad, ministar obrane Stjepan Sučić, ministar zdravlja Mladen Bušić, ministar znanosti Ivan Klobučar, ministar kulture Slobodan Prosperov Novak, ministrica regionalnog razvoja Ana Stojić Deban. Ministar turizma bio bi Jakov Bienenfeld, ministar branitelja Miodrag Demo, ministrica pravosuđa Andrea Šulentić, ministrica socijalne skrbi Romana Galić, ministrica vanjskih poslova Jasminka Plevnik, ministrica poljoprivrede Tatjana Amsel Zelenika, prvi potpredsjednik Vlade i ministar gospodarstva Ljubo Jurčić.

